趙簡子

**趙簡子**，嬴姓，趙氏，諱**鞅**，後名**志父**，亦謂**趙孟**也。春秋末晉臣，文子武之孫，景叔成之子也。
## 傳
景叔卒，子鞅嗣，是為簡子。初事晉頃公，頃公七年（魯昭公二十三年）周有王子朝之難，周敬王居於狄泉。九年（魯昭公二十五年）公使鞅將合諸侯戍於周。會諸侯於黃父謀王室。鞅令諸侯之大夫輸王粟，具戍人，曰：「明年將納王。」明年，鞅及知躒帥師納王，使女寛守闕塞，晉師克鞏，子朝奔楚。入周敬王於周，晉師使成公般戍周而還。十二年，六卿以法誅公族祁氏、羊舌氏，分其邑為十縣，六卿各令其族為之大夫。晉公室由此益弱。十三年（魯昭公二十九年），鞅及荀寅帥師，以所取陸渾地，城汝濱。遂賦晉國一鼓鐵，以鑄刑鼎。令晉國各出功力，共鼓石為鐵，計令一鼓而足。著范宣子士匄所為刑書焉。仲尼曰：「晉其亡乎。失其度矣。夫晉國將守唐叔之所受法度，以經緯其民，卿大夫以序守之。民是以能尊其貴，貴是以能守其業。貴賤不愆，所謂度也。文公是以作執秩之官，為被廬之法，以為盟主。今棄是度也，而為刑鼎，民在鼎矣，何以尊貴。貴何業之守。貴賤無序，何以為國。且夫宣子之刑，夷之蒐也，晉國之亂製也，若之何以為法。」晉文公蒐被廬在魯僖公二十七年，修唐叔之法。趙宣子蒐於夷在魯文公六年，一蒐而三易中軍帥，貫季、箕鄭之徒遂作亂。

姑布子卿見趙鞅，趙鞅遍召諸子相之。子卿曰：「無為將軍者。」鞅曰：「趙氏其滅乎？」子卿曰：「吾嘗見一子於路，殆君之子也。」鞅召子毋恤。毋恤至，則子卿起曰：「此真將軍矣！」鞅曰：「此其母賤，翟婢也，奚道貴哉？」子卿曰：「天所授，雖賤必貴。」自是之後，鞅盡召諸子與語，毋恤最賢。鞅乃告諸子曰：「吾藏寶符於常山上，先得者賞。」諸子馳之常山上，求，無所得。毋恤還，曰：「已得符矣。」鞅曰：「奏之。」毋恤曰：「從常山上臨代，代可取也。」鞅於是知毋恤果賢，乃廢太子伯魯，而以毋恤為太子。

頃公薨，事定公。定公十年（魯定公八年）齊伐魯，鞅及士鞅、荀寅救之。魯定公會晉師於衛地之瓦。士鞅卒，鞅為政。晉師將盟衛靈公於鄟澤。先是，衛叛晉屬齊。鞅欲摧辱之曰：「羣臣誰敢盟衛君者。」晉大夫涉佗、成何曰：「我能盟之。」衛人請執牛耳。盟禮尊者，涖牛耳主次盟者。成何曰：「衛，吾溫、原也，焉得視諸侯。」將歃，涉佗捘衛靈公之手，擠血至腕，靈公怒，遂叛晉。晉請改盟，弗許，遂伐晉夷儀。翌年，魯陽虎來奔，鞅受賂，厚遇之。十二年（魯定公十年），鞅圍衛，報夷儀也。夷儀之役，衛伐邯鄲大夫午於晉地寒氏，城其西北而守之，午衆宵熸。及晉圍衛，午以徒七十人門於衛西門，殺人於門中，曰：「請報寒氏之役。」涉佗曰：「夫子則勇矣，然我往，必不敢啟門。」亦以徒七十人旦門焉，步左右，皆至而立，如植。如立木不動，以示整。日中不啟門，乃退。衛人懼，貢五百家於鞅，鞅置之邯鄲。

十五年（魯定公十三年），鞅謂邯鄲大夫午曰：「歸我衛貢五百家，吾將置之晉陽。」午許諾，歸告其父兄。父兄皆曰：「不可。衛是以為邯鄲，而置諸晉陽，是絶衛之道也，不如侵齊而謀之。」言衛以五百家在邯鄲，為是故，與邯鄲親。侵齊，則齊當來報，欲因懼齊而徙。乃如之，而歸於晉陽。鞅怒，捕午，囚之晉陽，曰：「我私有誅午也，諸君欲誰立。」遂殺午，午子稷以邯鄲叛。鞅使上軍司馬籍秦圍邯鄲。邯鄲午者。荀寅之甥也。荀寅、范吉射與午善，不肯助秦而謀作亂，董安于知之。秋七月，荀寅、士吉射伐趙氏之宮，鞅奔晉陽，晉人圍之。范吉射、荀寅仇人魏襄等謀逐荀寅，以梁嬰父代之；逐吉射，以范臯繹代之。荀躒言於晉侯曰：「君命大臣，始亂者死。今三臣始亂而獨逐鞅，用刑不均，請皆逐之。」定公命荀躒、韓不信、魏曼多伐荀寅、士吉射，不克。范、中行氏反伐公，公擊之，寅、吉射奔朝歌。韓、魏以趙氏為請，十二月，鞅入於絳，盟於公宮，遂改名曰志父。翌年，荀躒謂趙鞅曰：「范、中行雖信為亂，安于發之，是安于與謀也。晉國有法，始亂者死。夫二子已伏罪而安于獨在。」趙鞅患之。安于曰：「臣死，趙氏定，晉國寧，吾死晚矣。」遂自殺。趙氏以告知伯，然後趙氏寧。孔子聞趙鞅不請晉君而執邯鄲午，保晉陽，故書春秋曰「趙鞅以晉陽畔」。鞅有臣曰周舍，好直諫。周舍死，簡子每聽朝，常不悅，大夫請罪。鞅曰：「大夫無罪。吾聞千羊之皮不如一狐之腋。諸大夫朝，徒聞唯唯，不聞周舍之鄂鄂，是以憂也。」鞅由此能附趙邑而懷晉人。

十八年（魯哀公元年），鞅伐朝歌。明年，衛靈公薨，出公輒立。鞅帥師納衛世子蒯聵於戚。齊人輸士吉射粟，鄭罕達、駟弘送之。吉射逆之，鞅御之，遇於戚。卜戰，龜焦，兆不成。晉大夫樂丁曰：「詩曰：『爰始爰謀，爰契我龜。』謀協，以故兆詢可也。」鞅誓曰：「范氏、中行氏反易天明，斬艾百姓，欲擅晉國而滅其君，寡君恃鄭而保焉。今鄭為不道，棄君助臣，二三子順天明，從君命，經德義，除詬恥，在此行也。克敵者，上大夫受縣，下大夫受郡，士田十萬，庶人工商遂，人臣隸役免。志父無罪，君實圖之。若其有罪，絞縊以戮，桐棺三寸，不設屬辟，素車樸馬，無入於兆，下卿之罰也。」將戰，郵無恤（王良）御鞅，衛世子為右。登鐵丘上，望見鄭師衆，世子懼，自投於車下。王良授世子綏而乘之，曰：「婦人也。」鞅巡列，曰：「畢萬，匹夫也。七戰皆獲，有馬百乘，死於牖下。羣子勉之，死不在冦。」繁羽御趙羅，宋勇為右。羅無勇，麇之。吏詰之，御對曰：「痁作而伏。」衛世子禱曰：「曾孫蒯瞶敢昭告皇祖文王、烈祖康叔、文祖襄公：鄭勝（鄭聲公）亂從，晉午（晉定公）在難，不能治亂，使鞅討之。蒯聵不敢佚，備持矛焉。敢告無絶筋，無折骨，無面傷，以集大事，無作三祖羞。大命不敢請，佩王不敢愛。」鄭人擊鞅中肩，倒於車中，獲其蠭旗。世子救之以戈，鄭師北，獲溫大夫趙羅。世子復伐之，鄭師大敗，獲齊粟千車。鞅喜曰：「可矣。」鞅之屬傳傁曰：「猶有知在，憂未艾也。」言知氏猶將為難。追鄭師，鄭罕達、駟弘、公孫林殿而射，前列多死。鞅曰：「國無小也。」翌年，明年，衛靈公薨。鞅與陽虎送衛太子蒯聵於衛，衛不納，居戚。

二十年（魯哀公三年），鞅圍朝歌，師於其南。荀寅伐其俘，使其徒自北門入，已犯師而出。奔邯鄲。鞅殺范臯夷，惡范氏也。二十一年（魯哀公四年），齊、衛救范氏，圍晉五鹿。九月，鞅圍邯鄲。邯鄲降，荀寅奔鮮虞，趙稷奔晉邑臨地。齊逆之，墮臨以處稷，會鮮虞，納荀寅於柏人。明年，晉圍柏人，荀寅、士吉射奔齊。夏，鞅伐衛范氏之故也，遂圍中牟。趙竟有邯鄲、柏人。范、中行餘邑入於晉。趙名晉卿，實專晉權，奉邑侔於諸侯。二十三年（魯哀公六年），伐鮮虞，治范氏之亂也。

二十六年（魯哀公九年），宋伐鄭，鞅卜救鄭。占者曰：「利以伐姜，不利子商。」明年，鞅帥師伐齊，大夫請卜之。鞅曰：「吾卜於此起兵，事不再令，卜不襲吉，行也。」於是乎取犁及轅，毀高堂之郭，侵及賴而還。三十年，定公與吳王夫差爭長於黃池，鞅從定公，卒長吳。三十一年（魯哀公十四年），鞅帥師伐衛。明年，再伐衛。是年，衛世子蒯聵入立，是為莊公，出公輒出奔魯。三十四年（魯哀公十七年），鞅使告於衛曰：「君之在晉也，志父為主。請君若大子來，以免志父。不然，寡君其曰志父之為也。」衛莊公辭以難，大子又使椓之。鞅圍衛。會齊救衛，鞅曰：「吾卜伐衛，未卜與齊戰。」乃還。冬十月，晉復伐衛，入其郛，將入城，鞅曰：「止。叔向有言曰：『怙亂滅國者無後』。」衛人出莊公而與晉平。晉立襄公之孫般師，而還。三十七年（魯哀公二十年），鞅卒，諡曰簡，太子毋恤嗣鞅代立，是為襄子。
## 逸話
趙鞅疾，五日不知人，大夫皆懼。醫扁鵲視之，出，董安于問。扁鵲曰：「血脈治也，而何怪！在昔秦穆公嘗如此，七日而寤。寤之日，告公孫支與子輿曰：『我之帝所甚樂。吾所以久者，適有學也。帝告我：「晉國將大亂，五世不安；其後將霸，未老而死；霸者之子且令而國男女無別。」』公孫支書而藏之，秦讖於是出矣。獻公之亂，文公之霸，而襄公敗秦師於肴而歸縱淫，此子之所聞。今主君之疾與之同，不出三日疾必間，間必有言也。」居二日半，鞅寤。語大夫曰：「我之帝所甚樂，與百神遊於鈞天，廣樂九奏萬舞，不類三代之樂，其聲動人心。有一熊欲來援我，帝命我射之，中熊，熊死。又有一羆來，我又射之，中羆，羆死。帝甚喜，賜我二笥，皆有副。吾見兒在帝側，帝屬我一翟犬，曰：『及而子之壯也，以賜之。』帝告我：『晉國且世衰，七世而亡，嬴姓將大敗周人於范魁之西，而亦不能有也。今余思虞舜之勛，適余將以其胄女孟姚配而七世之孫。』」董安于受言而書藏之。以扁鵲言告簡子，鞅賜扁鵲田四萬畝。

他日，鞅出，有人當道，辟之不去，從者怒，將刃之。當道者曰：「吾欲有謁於主君。」從者以聞。鞅召之，曰：「嘻，吾有所見子晣也。」當道者曰：「屏左右，原有謁。」鞅屏人。當道者曰：「主君之疾，臣在帝側。」鞅曰：「然，有之。子之見我，我何為？」當道者曰：「帝令主君射熊與羆，皆死。」鞅曰：「是，且何也？」當道者曰：「晉國且有大難，主君首之。帝令主君滅二卿，夫熊與羆皆其祖也。」鞅曰：「帝賜我二笥皆有副，何也？」當道者曰：「主君之子將克二國於翟，皆子姓也。」鞅曰：「吾見兒在帝側，帝屬我一翟犬，曰『及而子之長以賜之』。夫兒何謂以賜翟犬？」當道者曰：「兒，主君之子也。翟犬者，代之先也。主君之子且必有代。及主君之後嗣，且有革政而胡服，並二國於翟。」鞅問其姓而延之以官。當道者曰：「臣野人，致帝命耳。」遂不見。鞅書藏之府。

國語曰：趙鞅嘗問晉大夫壯馳茲曰：「東方之士孰為愈？」壯馳茲拜曰：「敢賀！」鞅曰：「未應吾問，何賀？」對曰：「臣聞之：國家之將興也，君子自以為不足；其亡也，若有余。今主任晉國之政而問及小人，又求賢人，吾是以賀。」鞅又嘗歎曰：「雀入於海為蛤，雉入於淮為蜃。黿鼉魚鱉，莫不能化，唯人不能。哀夫！」晉大夫竇犫侍曰「臣聞之：君子哀無人，不哀無賄；哀無德，不哀無寵；哀名之不令，不哀年之不登。夫范、中行氏不恤庶難，欲擅晉國，今其子孫將耕於齊，宗廟之犧為畎畝之勤，人之化也，何日之有！」

王孫子曰：鞅嘗獵於晉山之陽，撫膺而歎。董安于曰：「敢問何歎。」簡子曰：「吾有食榖之馬數千，多力之士數百，欲以獵獸也，吾恐鄰國養賢以獵吾也。」

韓非子曰：趙鞅出稅者，吏請輕重。鞅曰：「勿輕勿重。重則利入於上，輕則利歸於民。吏無私利而止矣。」又曰：鞅謂左右：「車席泰美。夫冠雖賤，頭必戴之；屢雖貴，足必履之。今車席如此，太美，吾將何屩以履之？夫美下而耗上，妨義之本也。」

説苑曰：趙鞅乘敝車膄馬，衣羖羊裘。其宰曰：「車新則安，馬肥則徃來疾，狐白之裘溫且輕。」鞅曰：「吾聞之：君子服善則益恭，細人服善則益倨。晉以自備，恐有細人之心也。」又曰或謂簡子曰：「君何不更乎。」簡子曰:「諾。」左右曰：「君未有過，何更。」曰：「吾謂是諾，未必有過也，吾將以來諫者也，今卻之，是卻諫者，諫者止，晉過無日矣。」又曰趙鞅與欒激遊，將沈於河，曰：「吾嘗好聲色，而激致之，好宮室臺榭，而激為之，好良馬善御，而激求之。今吾好士六年矣，而激未嘗進一人，是進吾過而黜吾善也。」

韓詩外傳曰：魏文侯之時，子質仕而獲罪，去而北遊，謂趙鞅曰：「從今以後，不復樹德於人矣。」簡主曰：「何以也。」質曰：「吾所樹堂上之士半，朝廷之大夫半，邊境之人亦半，今堂上之士恐我以法，邊境之人刼我以兵，是以不樹德於人矣。」趙鞅曰：「子言過矣夫。春樹桃李，夏得陰，秋得實。春樹蒺藜，夏不可採其葉，秋得刺焉。由此觀之，在所樹也。今子所樹，非其人也。」按趙簡子不與魏文侯同時。

## 據
* 《史記·趙世家》
* 《國語·晉語》
* 《左氏春秋》
分類:趙王世家